NACRT PRIJEDLOGA

Na temelju članka 35. stavka 2. i 8. Zakona o vlasništvu i drugim stvarnim pravima („Narodne novine“ broj 91/96, 68/98, 137/99, 22/00, 73/00, 129/00, 144/01, 79/06, 141/06, 146/08, 38/09, 153/09, 143/12, 152/14, [81/15](https://www.zakon.hr/cms.htm?id=53464) i [94/17](https://www.zakon.hr/cms.htm?id=53467)), članka 35. Zakona o lokalnoj i područnoj samoupravi (Narodne novine br. NN 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, [98/19](https://www.zakon.hr/cms.htm?id=40763) i [144/20](https://www.zakon.hr/cms.htm?id=46702)) i članka 36. Statuta Grada Novske (“Službeni vjesnik” Grada Novske, broj 8/21) Gradsko vijeće Grada Novske na ---- sjednici održanoj ------------2023. godine donosi

**ODLUKU**

**o izmjenama i dopunama Odluke o upravljanju nekretninama u vlasništvu Grada Novske**

Članak 1.

U Odluci o upravljanju nekretninama u vlasništvu Grada Novske (“Službeni vjesnik” Grada Novske, broj 19/13,45/17, 73/21) u članku 2. stavku 1. dodaje se podstavak 11. koji glasi: “ -darovanje nekretnina ”.

Članak 2.

**Iza članka 31. Odluke dodaje se naslov: “XIV. DAROVANJE NEKRETNINA” i novi članci 32., 33., 34., 35., 36. koji glase:**

**Članak 32.**

“(1) Nekretnine u vlasništvu Grada Novske mogu se darovati Republici Hrvatskoj, Sisačko-moslavačkoj županiji, pravnim osobama čiji je osnivač Grad Novska, Sisačko-moslavačka županija ili Republika Hrvatska, i pravnim i fizičkim osobama kad je to predviđeno posebnim propisima.

(2) Nekretnine u vlasništvu Grada Novske mogu se darovati kada je to opravdano i obrazloženo razlozima poticanja gospodarskog napretka Grada, socijalne dobrobiti građana te demografskog razvitka”.

**Članak 33.**

“ Nekretnine u vlasništvu Grada Novske mogu se darovati osobito u svrhu:

- ostvarenja projekata koji su od osobitog značenja za gospodarski razvoj Grada,

- ostvarenja projekata izgradnje poduzetničke infrastructure i poduzetničkih potpornih

institucija u skladu s posebnim zakonom,

- ostvarenja projekata ulaganja u skladu s posebnim zakonom,

- ostvarenja projekata koji su od općeg javnog, socijalnog ili kulturnog interesa, poput

izgradnje škola, dječjih vrtića, bolnica, domova zdravlja, ustanova socijalne skrbi, groblja, za

izgradnju sportskih objekata, muzeja, memorijalnih centara i drugih sličnih projekata

kojima se povećava kvaliteta života građana na području Grada Novske,

- provođenja programa stambenog zbrinjavanja i društveno poticane stanogradnje,

- provođenja programa integracije osoba s invaliditetom u društvo,

- provođenja programa demografske obnove,

- provođenja programa gospodarenja otpadom,

- izvršenja obveza Grada,

- druge svrhe predviđene posebnim propisima”.

**Članak 34.**

“(1) Postupak darovanja pokreće se zahtjevom osobe iz članka 32. ove Odluke u kojem se mora obrazložiti u koju svrhu namjerava koristiti predmetnu nekretninu i koju važnost ima traženo darovanje za ostvarenje te svrhe.

(2) Uz zahtjev za darovanje nekretnina, mora se priložiti:

a) idejno rješenje ili lokacijsku dozvolu za predloženi zahvat u prostoru i sl.,

b) dokaz da podnositelj zahtjeva nema dospjelih, a nepodmirenih dugovanja prema

proračunu Grada Novske,

c) po potrebi i drugu dokumentaciju po zahtjevu Grada”.

**Članak 35.**

“(1) Odluku o darovanju nekretnina donosi tijelo iz članka 3. ove Odluke.

(2) Prije donošenja Odluke o darovanju izvršit će se procjena tržišne vrijednosti nekretnina

koje se daruju”.

**Članak 36.**

“(1) U ugovor o darovanju nekretnina u vlasništvu Grada, osim obveznog sadržaja ugovora određenog propisom kojim se uređuju obvezni odnosi, unosi se:

- procijenjena tržišna vrijednost nekretnina,

- namjena za koju se nekretnine daruju,

- rok u kojem se namjena za koju se nekretnine daruju mora ostvariti,

- raskidna klauzula za slučaj da se svrha za koju se nekretnina daruju ne ostvari u

ugovorenom roku

- zabrana otuđenja i opterećenja darovane nekretnine bez suglasnosti Grada, a zabilježba

zabrane otuđenja i opterećenja nekretnine upisat će se u zemljišnoj knjizi istodobno s

uknjižbom prava vlasništva darovane nekretnine,

- tabularnu izjavu obdarenika kojom dopušta da se istodobno s uknjižbom prava vlasništva

darovane nekretnine, uknjiži zabrana otuđenja i opterećenja bez suglasnosti darovatelja”.

Članak 3.

**“(1) Iza članka 36. dodaje se naslov iznad članka koji glasi: XIV. PRIJELAZNE I ZAVRŠNE ODREDBE.**

(2)Dosadašnji članak 32. postaje članak 37.

Dosadašnji članak 33. postaje članak 38.

Dosadašnji članak 34. briše se.

Dosadašnji članak 35. postaje članak 39”.

Članak 4.

Ova Odluka stupa na snagu danom osmog dana od objave u “Službenom vjesniku” Grada

Novske.

SISAČKO-MOSLAVAČKA ŽUPANIJA

GRAD NOVSKA

GRADSKO VIJEĆE

KLASA: 940-01/23-1/6

URBROJ: 2176-4-01-23-1

Novska, \_\_\_\_\_\_\_\_\_\_\_\_\_2023.

**Predsjednik Gradskog vijeća**

**Ivica Vulić**

OBRAZLOŽENJE

Nacrta prijedloga Odluke o izmjenama i dopunama Odluke o upravljanju

nekretninama u vlasništvu Grada Novske

I. PRAVNI TEMELJ ZA DONOŠENJE ODLUKE:

Odredbom članka 35. stavak 2. Zakona o vlasništvu i drugim stvarnim pravima propisano je da ovlasti za raspolaganje, upravljanje i korištenje stvarima u vlasništvu jedinica lokalne i područne (regionalne) samouprave imaju tijela jedinica lokalne i područne (regionalne) samouprave određena propisom o ustrojstvu lokalne i područne (regionalne) samouprave, osim ako posebnim zakonom nije drukčije određeno. U stavku 8. istog članka propisano je da se na pravo vlasništva jedinica lokalne samouprave i jedinica lokalne samouprave i uprave na odgovarajući način primjenjuju pravila o vlasništvu Republike Hrvatske, ako nije što drugo određeno zakonom, niti proizlazi iz naravi tih osoba. Isto vrijedi i za pravo vlasništva ustanova, te s njima izjednačenih pravnih osoba.

Odredbom članka 35. Zakona o lokalnoj i područnoj (regionalnoj) samoupravi propisano je da predstavničko tijelo donosi odluke i druge opće akte kojima uređuje pitanja iz samoupravnog djelokruga jedinica lokalne, odnosno područne (regionalne) samouprave.

Odredbom članka 20. Statuta Grada Novske propisano je da Grad Novska u okviru poslova, prava i obveza koje obavlja, ostvaruje i osigurava u samoupravnom djelokrugu te u okviru poslova od područnog (regionalnog) značaja, raspolaže, upravlja i koristi se imovinom u vlasništvu Grada Novske.

Odredbom članka 37. Statuta Grada Novske (“Službeni vjesnik” Grada Novske, broj 8/21) propisano je da Gradsko vijeće odlučuje o stjecanju i otuđivanju nekretnina i pokretnina te drugom raspolaganju imovinom Grada Novske u skladu sa Zakonom, ovim Statutom i posebnim propisima.

II. PRIKAZ STANJA I SADRŽAJ ODLUKE:

U gradu Novska na snazi je Odluka o upravljanju nekretninama u vlasništvu Grada Novske („Službeni vjesnik“ Grada Novske, broj 19/13, 45/17, 73/21) koja je donesena je 2013. godine i mijenjana 2017. i 2021. godine. U primjeni ove Odluke uočena je potreba za dodavanjem odredbe prema kojoj grad raspolaže nekretninama ili dijelovima nekretnina darovanjem kada je to opravdano i obrazloženo razlozima poticanja gospodarskog napretka Grada, socijalne dobrobiti građana te demografskog razvitka.

Člankom 35. stavkom 8. Zakona o vlasništvu određeno je da se na pravo vlasništva jedinica lokalne samouprave i jedinica područne (regionalne) samouprave na odgovarajući način primjenjuju pravila o vlasništvu Republike Hrvatske, ako nije što drugo određeno zakonom, niti proizlazi iz naravi tih osoba. Sukladno navedenom ova Odluke je izrađena odgovarajućom primjenom pravila o vlasništvu Republike Hrvatske, a koja proizlaze iz Zakona o upravljanju državnom imovinom („Narodne novine“, broj 52/2018) te Uredbe o darovanju nekretnina u vlasništvu Republike Hrvatske (“Narodne novine”, broj 95/2018).

Prema nacrtu prijedloga, predlaže se nekretnine u vlasništvu Grada Novske darovati osobito u svrhu:

- ostvarenja projekata koji su od osobitog značenja za gospodarski razvoj Grada,

- ostvarenja projekata izgradnje poduzetničke infrastructure i poduzetničkih potpornih

institucija u skladu s posebnim zakonom,

- ostvarenja projekata ulaganja u skladu s posebnim zakonom,

- ostvarenja projekata koji su od općeg javnog, socijalnog ili kulturnog interesa, poput

izgradnje škola, dječjih vrtića, bolnica, domova zdravlja, ustanova socijalne skrbi, groblja, za

izgradnju sportskih objekata, muzeja, memorijalnih centara i drugih sličnih projekata

kojima se povećava kvaliteta života građana na području Grada Novske,

- provođenja programa stambenog zbrinjavanja i društveno poticane stanogradnje,

- provođenja programa integracije osoba s invaliditetom u društvo,

- provođenja programa demografske obnove,

- provođenja programa gospodarenja otpadom,

- izvršenja obveza Grada,

- druge svrhe predviđene posebnim propisima”.

Temeljem Zakona o pravu na pristup informacijama (Narodne novine 25/13, 85/15 i 69/22) o Nacrtu prijedloga Odluke provodi se internetsko savjetovanje u trajanju od 30 dana.

Sukladno navedenom predlaže se donošenje Odluke o izmjenama i dopunama Odluke o upravljanju nekretninama u vlasništvu Grada Novske, kao u prilogu.

Upravni odjel za komunalni sustav, prostorno planiranje

i zaštitu okoliša Grada Novske